ลงทุนภาครัฐดับสนิท-เอกชนดันศก.โต
กนง.คาดการบริโภคการลงทุนเอกชนปีนี้ขยายตัวได้ดีแน่ ขณะที่การลงทุนภาครัฐดับสนิท
17 ส.ค. 2554

กนง.คาดการบริโภคการลงทุนเอกชนปีนี้ขยายตัวได้ดีแน่ ขณะที่การลงทุนภาครัฐดับสนิท
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศ (ธปท.) กล่าวว่า คณะกรรมการนโยบายการเงิน (กนง.) ได้ประเมินว่า การลงทุนภาครัฐในปีนี้จะขยายตัวแค่ 0.4% จาก 2.1% ส่วนปีหน้าคาดว่าการลงทุนภาครัฐน่าจะขยายตัวได้ถึง 2.9% ด้านปริมาณส่งออกสินค้าและบริการปีนี้ขยายตัว 15.4% จากเดิม 14% และในปีหน้าคาดว่าจะขยายตัว 7.6% และคาดปริมาณการนำเข้าสินค้าและบริการปีนี้ขยายตัว 18.8% จากเดิม 17.6% ในปีหน้าคาดว่าจะขยายตัว 9.3% 
กนง.ยังประเมินว่า การบริโภคภาคเอกชนในปีนี้น่าจะขยายตัวได้ในระดับ 3.8% เพิ่มขึ้นเล็กน้อยจากเดิม 3.7% ขณะที่การลงทุนของภาคเอกชนก็คาดว่าจะขยายตัว 10% จากเดิมที่ขยาย 8.2% และในปีหน้าคาดว่าจะขยายตัว 9.7% 
ด้านการอุปโภคภาครัฐปีนี้ขยายตัวเท่าเดิมที่ระดับ 4.1% แต่ในปีหน้าคาดว่าจะขยายตัว 2.2% เนื่องจากยังไม่สามารถรวมนโยบายของรัฐบาลใหม่เข้าไปได้ เพราะยังไม่มีความชัดเจน 
“เศรษฐกิจปีนี้ยังมีทิศทางขยายตัวได้ต่อเนื่อง โดยมีแรงขับเคลื่อนหลักจากการส่งออกที่กลับมาขยายตัวได้ตามแนวโน้มเศรษฐกิจโลก ที่มีกลุ่มประเทศเกิดใหม่เป็นแรงสนับสนุนหลัก และการกลับมาฟื้นตัวของญี่ปุ่น โดยแรงส่งนี้จะส่งผลให้การลงทุนภาคเอกชนสามารถกลับมาขยายตัวเพิ่มขึ้นได้ สอดคล้องกับการบริโภคภาคเอกชนที่น่าจะกลับเร่งตัวขึ้น จากรายได้เกษตรกรที่มีแนวโน้มดีและการจ้างงานที่อยู่ในระดับสูง ขณะที่การใช้จ่ายภาครัฐก็มีส่วนช่วยสนับสนุนเศรษฐกิจเพิ่มขึ้น” นายไพบูลย์ กล่าว
นอกจากนี้ กนง.ยังได้คาดการณ์ด้วยว่า ค่าเงินในสกุลภูมิภาคและเงินบาทน่าจะแข็งค่าและมีความผันผวนมากขึ้น เพราะเงินทุนไหลเข้าจากต่างประเทศมาที่ภูมิภาคเอเชียและไทยมีแนวโน้มรุนแรงขึ้น